Xhon Mekejn dhe konservatorët e Partisë Republikane
Kandidati thuajse i sigurtë i Partisë Republikane për në zgjedhjet e nëntorit, ka ende shumë për të bërë për të siguruar mbështetjen e
Sfida që ka përpara zoti Mekejn u pa qartë para një konference vjetore të aktivistëve konservatorë në Uashington. Konservatorët prej kohësh kanë pasur mosmarrëveshje me zotin Mekejn lidhur me kundërshtimin e tij ndaj programin e Presidentit Bush për shkurtimin e taksave dhe mbështetjen e tij për masat që do t’i hapnin rrugën shtetësisë për emigrantët e paligjshme. Duke pasur parasysh këto mosmarrëveshje të kaluara, një drejtuese konservatore e një emisioni radiofonik Laura Ingrahm shprehu dyshime për zotin Mekejn në një fjalim në konferencën e organizatës Veprimi Politik Konservator. Më pas senatori Mekejn u përshëndet nga po i njëjti grup me reagime të përzjera. Ai shprehu shpresën se partia Republikane do të bashkohej rreth tij si kandidati presidencial para zgjedhjeve të nëntorit. Megjithëse zoti Mekejn pothuajse e ka prekur emërimin si kandidat i partisë së tij, shumë ekspertë besojnë se nuk ka gjasa që zërat e pakënaqur të fashiten tani shpejt. Eksperti politik Stuart Rothenberg thotë se një situatë e tillë krijon një dinamikë të çuditshme mes kandidatit të mundshëm dhe një pjesë të rëndësishme të bazës republikane. Zoti Rothenberg ishte i ftuar në një bisedë në emisionin “Fol me Amerikën” që transmetohet në internet, ashtu si edhe profesori i shkencave politike Brus Miroff i Universitetit Shtetëror të New Yorkut në Albani. Zoti Miroff thotë se shumë konservatorë nuk do t’ia falin kurrë zotit Mekejn që votoi në fillim kundër shkurtimit të taksave nga ana e Presidentit Bush dhe për qëndrimin tij të moderuar ndaj emigracionit. Senatori Mekejn ka pasur gjithashtu shpesh mosmarrëveshje me konservatorët fetarë, megjithëse është përpjekur prej vitesh t’u japë atyre zgjidhje. Ai argumenton se puna e tij në vite tregon se idetë e tij duhet të jenë tërheqëse si për konservatorët socialë, edhe ata ekonomikë, për shkak të kundërshtimit të tij të hershëm ndaj abortit dhe përpjekjeve për shkurtimin e shpenzimeve të tepruara qeveritare. Zoti Mekejn humbi ndaj zotit Bush në garën e ashpër paraprake zgjedhore në vitin 2000. Të dy ata më pas bashkëpunuan dhe zoti Mekejn është bërë një nga përkrahësit më besnikë të presidentit për një fitore ushtarake në Irak. Shumë konservatorë kanë rezerva për zotin Mekejn edhe për faktin se ka bashkëpunuar me demokratët liberalë për çështje si ndryshimi i klimës dhe reforma e financimit të fushatave. Anketat e fundit tregojnë se një garë presidenciale mes Republikanit Mekejn dhe cilitdo prej kandidatëve demokratë që të fitojë, do të ishte e fortë. Sipas sondazheve zoti Mekejn ose është në të njëjtat pozita, ose ka një avantazh të lehtë ndaj senatores Hillëri Klinton, por senatori Barak Obama ka një avantazh prej disa pikësh para tij. (ze)